АҞӘА, цәыббра 22, Sputnik, Наала Аҩӡыԥҳа. Амцаԥшьхәаҷа зықәгара иаҿу ашыц, ахәшә "Димилин2 ала аҩынтәтәи ахәышәтәра мҩаԥган Бзыԥтәи ахаҵәирҭа инаркны аӡиа Риҵахь ицо, 34 километр иахьаҵанакуа амҩахәҭаҟны. Абри атәы ҳзеиҭеиҳәеит Аекологиеи аԥсабарахьчареи рзы аҳәынҭеилакы ахантәаҩы Савелии Ҷыҭанаа.
"Ахәышәтәра аҩбатәи аетап қәҿиарала Пицунда имҩаԥган. Ашыц аус адааулон аҳауаҟынтәи, адгьыл аҟынтәи. Уажәазы Бзыԥ аӡиас аиҩхаахь ҳаиасит", — иҳәеит иара.
Ҷыҭанаа ишазгәеиҭаз ала, 34 километр иҩахыкны иҟоу ашыцрақәа кьыс рымам.
Иара иажәақәа рыла, Пицунда-Мысратәии Шәҟәырчатәии аҳәырԥсаррақәа иахьрыҵаркуа ахәышәтәра ашьҭахь ашыц абӷьы каԥсаны аҿа ылнаго иалагеит.
"Сгәы иаанагоит ҳаԥхьаҟа аԥсабаратә ӷацәеи амцаԥшьхәаҷеи рхыԥхьаӡара аиҟарара аҟынӡа инаӡап ҳәа. Агәыӷра ҳамоуп ашыцра Аԥсны иацәымӡып ҳәа", — иҳәеит Ҷыҭанаа.
Ашыц, ижәытәӡатәиу ҵиаак аҳасабала иамоуп ахатәы хеиқәырхашьақәа. Бӷьыда ианынхалакгьы афотосинтез шымҩаԥысыц имҩаԥысуеит, ацәаҵаҟа ишыҟац иаанхоит ахлорофилтә каҭақәа. Шықәсык аҟынӡа бӷьыда инхар шауагьы наҟ-наҟ аҵиаа ԥсуеит, ицәырнаго абӷььыцқәа узеиқәмырхар, ҳәа ҳзеиҭеиҳәеит аеколог.
Пицундатәи аҳәырԥсарраҟны, Бзыԥтәи аиҩхааҟны, Шәҟәырчатәи аҳәырԥсарраҟны, ақалақь апаркқәа рҟны уҳәа ашыц ахимиатә хәшәқәа рыла ахәышәтәра ишаҿыц иаҿуп.